
Text rozhodnutia
Súd: Krajský súd Prešov Spisová značka: 13Scud/1/2014 Identifikačné číslo súdneho spisu: 8014200014 Dátum vydania rozhodnutia: 08. 01. 2015 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2015:8014200014.2 Uznesenie Krajský súd v Prešove v právnej veci žalobcu K. T., prechodne bytom Z. XXXX/X, P., zastúpeného Mgr. Adriánom Bobkom, advokátom, Námestie sv. Egídia 78, Poprad proti žalovanému Riaditeľstvu hraničnej a cudzineckej polície Prešov, Jarková 31, Prešov, o preskúmanie rozhodnutia žalovaného zo dňa 31. októbra 2013 číslo: PPZ-HCP-PO2-32-016/2013 na základe žaloby takto r o z h o d o l : Konanie z a s t a v u j e. Žiaden z účastníkov n e m á právo na náhradu trov konania. o d ô v o d n e n i e : Žalobou doručenou dňa 14.1.2014 sa žalobca domáhal preskúmania rozhodnutia (listu) žalovaného zo dňa 31.10.2013 č. PPZ-HCP-PO2-32-016/2013. Súdny poplatok splatný podaním žaloby zaplatený nebol. Preto výzvou zo dňa 28.7.2014, č.k. 13Scud 1/2014-36 súd vyzval žalobcu, aby v lehote 10 dní od doručenia výzvy zaplatil súdny poplatok v sume 70,- EUR podľa položky 10 písm. a) Sadzobníka súdnych poplatkov zákona č. 71/1992 Zb. o súdnych poplatkoch a poplatku za výpis z registra trestov (ďalej len zákona) spolu s poučením, že ak nebude súdny poplatok v určenej lehote zaplatený, súd konanie zastaví podľa § 10 ods. 1 zákona o súdnych poplatkoch. Výzva bola právnemu zástupcovi žalobcu doručená dňa 6.8.2014, čo potvrdil svojim podpisom na doručenke. Na základe výzvy požiadal právny zástupca, podaním zo dňa 14.8.2014, o oslobodenie od súdnych poplatkov. Súd o tejto žiadosti rozhodol uznesením č. k. 13Scud/1/2014-55 zo dňa 13.10.2014 tak, že nepriznal žalobcovi oslobodenie od súdnych poplatkov. Uznesenie nadobudlo právoplatnosť dňa 20.11.2014. Následne krajský súd urgenciou zo dňa 24.10.2014 opätovne vyzval žalobcu na zaplatenie súdneho poplatku. Urgencia bola právnemu zástupcovi žalobcu doručená dňa 4.11.2014. Aj napriek tomu súdny poplatok do dňa vydania tohto uznesenia nezaplatil. Podľa § 49 ods. 1 zákona č. 99/1963 Zb. Občianskeho súdneho poriadku (ďalej len O.s.p.) ak má účastník zástupcu s plnomocenstvom pre celé konanie, doručuje sa písomnosť len tomuto zástupcovi. Ak má však účastník osobne niečo vykonať, doručuje sa písomnosť nielen zástupcovi, ale aj jemu. Výzvu na zaplatenie súdneho poplatku sa doručuje iba zástupcovi. Podľa § 5 ods. 1 zákona poplatková povinnosť vzniká : a) podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ, b) schválením zmieru v zmierovacom konaní, c) spísaním podania do zápisnice pred súdom, d) vydaním rozhodnutia o dedičstve, e) speňažením majetku podliehajúceho konkurzu, ak ide o poplatok za konkurzné konanie podľa osobitného predpisu, f) podaním námietky zaujatosti v konkurznom konaní alebo reštrukturalizačnom konaní podľa osobitného predpisu; pokiaľ sa vec nepredložila nadriadenému súdu, poplatok nie je možné voči poplatníkovi vymáhať, g) podaním námietky zaujatosti účastníkom konania podľa osobitného predpisu, 4b) h) v ostatných prípadoch nadobudnutím právoplatnosti rozhodnutia súdu, ktorým sa povinnosť zaplatiť poplatok uložila v súvislosti s rozhodnutím vo veci samej. Podľa 8 ods. 1 zákona poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. Podľa § 10 ods. 1 zákona ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. Súd vyzve poplatníka na zaplatenie poplatku splatného podaním návrhu na začatie konania predtým, ako nariadi pojednávanie tak, aby lehota od zaplatenia poplatku do pojednávania, vydania platobného rozkazu a rozkazu na plnenie alebo rozhodnutia bez nariadenia pojednávania nebola dlhšia ako dva mesiace; túto lehotu môže predseda súdu z dôležitých dôvodov predĺžiť. Vzhľadom na uvedené, keďže žalobca v súdom stanovenej lehote, ale ani do dňa vydania tohto uznesenia súdny poplatok nezaplatil, súd konanie podľa § 10 ods. 1 zákona zastavil. O náhrade trov konania rozhodol podľa § 146 ods. 1 písm. c) v spojení s § 246c ods. 1 O.s.p., podľa ktorého žiaden z účastníkov nemá právo na náhradu trov konania podľa jeho výsledku, ak konanie bolo zastavené. Poučenie: Proti tomuto uzneseniu je prípustné odvolanie do 15 dní odo dňa doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

